
                                     RAPORT

asupra  propunerii legislative pentru modificarea Legii nr.115 din 28 iunie 1999 (republicată) privind responsabilitatea ministerială, publicată în Monitorul Oficial nr.200 din 23 martie 2007 

              În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă pentru modificarea Legii nr.115 din 28 iunie 1999 (republicată) privind responsabilitatea ministerială, publicată în Monitorul Oficial nr.200 din 23 martie 2007, trimisă cu adresa nr.Pl-x 189 din 14 aprilie 2008 şi  înregistrată cu nr. 31/317 din 15 aprilie 2008.
               Senatul, în calitate de primă Cameră sesizată, a respins iniţiativa legislativă în şedinţa din 8 aprilie  2008.

             Potrivit prevederilor art. 75 din Constituţia României, republicată, şi ale art. 92 alin.(9) pct.2 din Regulamentul Camerei Deputaţilor, republicat, Camera Deputaţilor  este  Cameră decizională. 
             Consiliul Legislativ, prin avizul nr.1486 din 29.10.2007, a avizat negativ propunerea legislativă.
             Guvernul, prin punctul de vedere  transmis cu adresa nr.3071 din 15.11.2007,  nu susţine adoptarea acestei iniţiative legislative. 
             Comisia pentru administraţie publică,amenajarea teritoriului şi echilibru ecologic, prin avizul nr.26/2302/2008, a avizat negativ propunerea legislativă.
              Propunerea legislativă are ca obiect de reglementare modificarea Legii nr.115/1999 privind responsabilitatea ministerială, în sensul eliminării dreptului Preşedintelui României de a cere urmărirea penală a membrilor Guvernului pentru faptele săvârşite în exerciţiul funcţiei, al stabilirii competenţei exclusive a Parchetului de pe lângă Înalta Curte de Casaţie şi Justiţie de a efectua urmărirea penală în această situaţie, precum şi al instituirii posibilităţii privind suspendarea obligatorie din funcţie, de către Preşedintele României, a membrului Guvernului pentru care s-a cerut urmărirea penală.
              În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat propunerea legislativă, expunerea de motive şi documentele care o însoţesc, în şedinţa din 10 septembrie 2008. 
              La dezbateri au fost prezenţi 16 deputaţi, din totalul de 29 membrii ai Comisiei juridice, de disciplină şi imunităţi . 

  În urma dezbaterilor, membrii Comisiei au hotărât, cu majoritate de voturi (2 voturi împotrivă), să  propună plenului Camerei Deputaţilor respingerea propunerii legislative pentru modificarea Legii nr.115 din 28 iunie 1999 (republicată) privind responsabilitatea ministerială, publicată în Monitorul Oficial nr.200 din 23 martie 2007, întrucât soluţia legislativă propusă este în contradicţie cu dispoziţiile art.109 alin.(2) din Constituţia României, republicată. 
                 În raport cu obiectul şi conţinutul reglementării, propunerea legislativă face parte din categoria legilor organice.
                          VICEPREŞEDINTE,                              SECRETAR,
           Florin IORDACHE                                 George BĂEŞU
Red.consilier, Cecilia Păduroiu

